סטיב באנון

חייו

באנון נולד וגדל בנורפוק, וירג'יניה למשפחה אירית קתולית שתמכה באיגודים המקצועיים ובמפלגה הדמוקרטית. לאחר שסיים תואר ראשון באוניברסיטת ג'ורג'טאון, השלים קורס קציני מילואים והתגייס לצי ארצות הברית. באנון שירת כקצין ימי במשחתת, התמחה במערכות נשק, ובהמשך שירת כעוזר מיוחד לראש המבצעים הימיים. לאחר שבע שנים פרש משירות פעיל בדרגת לוטננט, והשלים תואר שני במדע המדינה מטעם אוניברסיטת הרוורד.

חדשות ברייטברט

באנון משמש יו"ר ההנהלה של חדשות ברייטברט, אתר חדשות, דעה ופרשנות המזוהה עם ארגוני האלט-רייט, ארגוני ימין קיצון בארצות הברית. באנון התמנה ליו"ר ההנהלה לאחר מות מייסד האתר, אנדרו ברייטברט, בשנת 2012, ומאז האתר, שנטה לכיוון הימין השמרני המתון בהקמתו, הקצין והתקרב לזרמי האלט רייט.
בינואר 2018, הכריז על פרישה מתפקידו כיו"ר חדשות ברייטברט.

בממשל טראמפ

בסוף ינואר 2017 שינה טראמפ את הרכב המועצה לביטחון לאומי של ארצות הברית ומינה את באנון לנוכח קבוע במועצה; וצעד חסר תקדים זה גרר ביקורת רבה מצד חברי הממשל הקודם, בהם סוזן רייס, היועצת לביטחון לאומי בממשל אובמה, שכינתה את המינוי "מטורף לחלוטין"', אך ב-5 באפריל 2017 החזיר טראמפ את המבנה הישן לקדמותו והסיר את באנון מחברות קבועה במועצה לביטחון לאומי.
בפברואר 2017 באנון הופיע על עטיפת הטיים מגזין ותחת הכיתוב "המניפולטור הגדול". כותרת כתבת הנושא של גיליון זה הייתה "האם סטיב באנון הוא האדם השני בכוחו בעולם?" בהתייחסות להשפעתו על הנשיא טראמפ. למרות השפעתו הרבה, הופסקה כהונתו במועצה לביטחון לאומי באפריל 2017.  ב-18 באוגוסט 2017 עזב את הבית הלבן לאחר שהודח מתפקידו כיועץ האסטרטגי. ימים ספורים לאחר שעזב את תפקידו בממשל דיווח המגזין ואניטי פייר, שבאנון היה ראש הדוחפים למימוש ההחלטה האמריקאית מזה שנים רבות להעברת השגרירות לירושלים, אך חתנו של טראמפ, קושנר בלם אותה. בנוסף, באנון רצה לאמץ קו נוקשה מול הפלסטינים, הרבה יותר מזה שרצה קושנר.
בינואר 2018 יצא ספר של העיתונאי מייקל וולף, "אש וזעם", המביא פרטים רבים על הנעשה בבית הלבן בתקופת טראמפ, פרסום הספר הביא לקרע בין טראמפ לבאנון שאיים עליו בתביעה משפטית וניסה לעצור את פרסום הספר. באנון מספר כי במטה טראמפ לא באמת האמינו בניצחון וכשהחלו להגיע התוצאות נראה היה כאילו שררה רוח רפאים על המטה עד שלבסוף טראמפ התחזק והאמין בעצמו כמי שמסוגל להוביל את ארצות הברית. כמו כן, באנון כינה את הפגישה בין דונלד טראמפ גוניור לגורמים רוסיים "בגידה". טראמפ הגיב בזעם לפרסום הדברים וטען ש"כשבאנון פוטר מהבית הלבן הוא לא איבד רק את משרתו, אלא גם את שפיותו". לאחר הקרע עם טראמפ, פוטר באנון מתפקידו כיו"ר ברייטבארט ואיבד את המימון הכספי מהמיליארדרית ריבקה מרסר.

יחסו ליהדות ולישראל והאשמות בגזענות

הליגה נגד השמצה האשימה את באנון באמירות אנטישמיות ואחר כך במאמר באתר סייגה עצמה: "איננו מודעים לאמירות אנטישמיות מבאנון עצמו ועובדים יהודים בברייטברט הגנו עליו", אך לא הסירה את התנגדותה לפעילותו ומינויו בגלל קשריו לגורמים אנטישמיים מוכרים וכתבות גזעניות שהתפרסמו באתר ברייטברט בניהולו.
המשפטן היהודי-אמריקאי, פרופסור אלן דרשוביץ, אמר כי "צריך להיות מאוד זהירים לפני שמאשימים מישהו באנטישמיות". "הראיות מצביעות כי לבאנון יש יחסים טובים מאוד עם אישים יהודים, ובהם החוקר שלי לשעבר ג'ול פולק שהוא יהודי אורתודוקסי שעובד איתו בצמידות", עם זאת, דרשוביץ הזהיר כי קשה "להעריך אדם שאינו בעל מאפיינים שליליים בפני עצמו, כשהוא זוכה לתמיכה רחבה בקרב קהל בעל מאפיינים אלו".
ה"ניו יורק טיימס" תיאר את חדשות ברייטברט בניהולו של באנון כ-"מקור לשערוריות... סביב חומר שכונה מיזוגיני, קסנופובי, וגזעני".
על פי בן שפירו, עורך לשעבר בחדשות ברייטברט ופעיל ימין ידוע, מאז תחילת כהונתו של באנון כיו"ר ההנהלה ובהשפעתו הישירה האתר הקצין את עמדותיו ואימץ נקודת מבט גזענית ושתומכת בעליונות לבנה.
בראיון לגדי טאוב ביולי 2018 אמר שהוא מעריץ את דמותו של דוד בן-גוריון, ואמר "הרוח והבסיס המשותף של המערב כולו ושלי כמובן היא התרבות היהודית־נוצרית (Judeo-Christian)". בנוגע לאנטישמיות, בנון דוחה את הביקורת על הסף. לטענתו, מכיוון שאנדרו ברייטברט היה יהודי לא יתכן שהעיתון בניהולו של באנון אנטישמי. הוא מציין כי באתר הועסקו עיתונאים יהודים, וכי גייס לאתר את מילו יאנופולוס בעצמו, עיתונאי בריטי קתולי נכד לסבתא יהודיה. עוד טען שברייטברט ניוז תמכה בישראל באופן עקבי ולא מתנצל. בהמשך הראיון התיחס לעצמו כ"נוצרי ציוני".
שגריר ישראל בארצות הברית, רון דרמר, אמר כי "ישראל מצפה לעבוד עם כל חברי ממשל טראמפ, כולל עם סטיב באנון".
בראיון ל"וול סטריט ג'ורנל" אמר באנון כי אתר ברייטברט בראשותו הוא האתר הכי פרו-ישראלי בארצות הברית וממובילי המאבק ב-BDS.
במרץ 2017 דחה מורטון קליין נשיא ארגון ציוני אמריקה את כל ההאשמות באנטישמיות שהוטחו כנגד באנון והסביר שמהיכרות אישית עם באנון הוא סבור כי באנון הוא פילושמי אוהב ישראל.
באנון, שהיה היועץ היחיד בבית הלבן שתמך בתגובתו של טראמפ לאירועים בהפגנות בווירג'יניה, נרעש במיוחד מכך שהדבר זיכה אותו בהאשמות באנטישמיות. "זו אחת ההאשמות שהוא לוקח בצורה הכי אישית כי היא אינה נכונה", טען אחד מעובדי אתר ברייטברט, שבו חזר באנון לעבוד אחרי פיטוריו.